b'\n_START_ARTICLE_\nKonoba\n_START_PARAGRAPH_\nKonoba (od lat. canaba baraka ili koliba) je dio ku\xc4\x87e, naj\xc4\x8de\xc5\xa1\xc4\x87e prizemlje ili polupodrum, a koristi se kao spremi\xc5\xa1te hrane i pi\xc4\x87a. Kao ugostiteljski objekt izraz se koristi i za objekt koji po ponudi i izgledu nalikuje nekada\xc5\xa1njim konobama._NEWLINE_Konoba je bila spremi\xc5\xa1te alata za vinograd i samog vina. Povijest konoba nije vezana samo za Primorje i Dalmaciju, ve\xc4\x87 se taj izraz koristio za podrume i na kontinentu. Mjesto Petrovsko u Hrvatskom zagorju spominje se 1334. godine pod nazivom Konoba, a naziv je do\xc5\xa1ao od konobe, odnosno podruma na obli\xc5\xbenjem vlastelstvu._NEWLINE_U novije doba, 19. st. konoba je bila pomo\xc4\x87ni objekt u gostionicama, predvi\xc4\x91ena za \xc4\x8duvanje vina i namirnica. Od tuda i korijen rije\xc4\x8di konobar. Konobari su bili pomo\xc4\x87no osoblje koje je donosilo vino i namirnice iz konobe.'